MÄÄRUS								18.03.2025  nr 1

Euroopa Kaitsefondi meetmes osalemiseks ja toetuse saamiseks antava tagatise taotlemise ja taotluse menetlemise kord ning taotlusega esitatavate andmete loetelu

Määrus kehtestatakse strateegilise kauba seaduse § 837 lõike 4 alusel.

§ 1. Taotlus ja sellele lisatavad dokumendid

(1) Eestis asuv mitteassotsieerunud kolmanda riigi või selle üksuse kontrolli all olev strateegilise kauba arendamise või tootmisega tegelev juriidiline isik (edaspidi taotleja) esitab Euroopa Kaitsefondi meetmes osalemiseks või toetuse saamiseks antava tagatise taotlemiseks Kaitseministeeriumile haldusmenetluse seaduse kohase kirjaliku taotluse.

(2) Taotlusele lisatakse Euroopa Kaitsefondi meetmes osalemiseks või toetuse saamiseks Euroopa Komisjonile esitatud Euroopa Parlamendi ja nõukogu määruse (EL) 2021/697, millega luuakse Euroopa Kaitsefond ja tunnistatakse kehtetuks määrus (EL) 2018/1092 (ELT L 170, 12.05.2021, lk 149–177), rakendamiseks Euroopa Komisjoni kehtestatud ingliskeelne vorm, mis koosneb omandistruktuuri- ja kontrollideklaratsioonist ning tagatise deklaratsioonist.

(3) Koos taotluse ja vormiga esitatakse vormis nimetatud asjakohased dokumendid, mis tõendavad taotleja vastavust Euroopa Parlamendi ja nõukogu määruse (EL) 2021/697 artikli 9 tingimustele, sealhulgas järgmised andmed ja neid tõendavad dokumendid:
1) taotleja omandistruktuuri kirjeldus koos andmetega otsest või kaudset vähemalt viieprotsendilist osalust või hääleõigust omavate isikute ning tegelike kasusaajate kohta;
2) juhtimisstruktuuri, aruandlus- ja järelevalvesüsteemi ning otsustusprotsessi kirjeldus nii taotleja kui ka tema üle otseselt või kaudselt kontrolli omava mitteassotsieerunud kolmanda riigi isiku või üksuse kohta, olenemata kontrolli teostamise viisist;
3) taotleja üle otsest ja kaudset kontrolli omava juriidilise isiku aktsionäride, osanike või liikmete kokkulepe või muu tehing, mis mõjutab taotleja üle otsese või kaudse kontrolli teostamist; 
4) konfidentsiaalse teabe töötlemisel ja intellektuaalse omandi kaitseks taotleja poolt ning grupisiseselt kohaldatavate meetmete kirjeldus, sealhulgas teabe juurdepääsu ja talletamise reeglid ning ülevaade töötajatest ja muudest isikutest, kellel on konfidentsiaalsele teabele ja intellektuaalsele omandile juurdepääs;
5) äriregistri või sellega võrdsustatud registri väljavõtted taotleja üle kontrolli omavate teiste riikide registritesse kantud juriidiliste isikute kohta.

(4) Taotlusele lisatud ingliskeelse dokumendi võib esitada eestikeelse tõlketa. Taotlusele lisatud muus võõrkeeles dokument esitatakse koos vandetõlgi kinnitatud inglis- või eestikeelse tõlkega.

§ 2. Konsultatsioon, lisaandmete või -dokumentide esitamine ja taotluse läbi vaatamata jätmine

(1) Kaitseministeerium võib Euroopa Parlamendi ja nõukogu määruse (EL) 2021/697 kohase tagatise andmise otsustamisel konsulteerida asjakohaste valitsusasutuste või seaduste alusel moodustatud komisjonidega.

(2) Kui taotluses esineb puudusi või kui taotleja esitatud andmete ja dokumentide põhjal ei ole võimalik veenduda, kas taotleja vastab Euroopa Parlamendi ja nõukogu määruse (EL) 2021/697 artiklis 9 sätestatud tingimustele, või on vaja kontrollida muid taotlejaga seotud asjaolusid, võib Kaitseministeerium nõuda puuduste kõrvaldamist ning lisaandmete ja -dokumentide esitamist.

(3) Kui taotleja ei ole määratud tähtaja jooksul puudusi kõrvaldanud või esitanud Kaitseministeeriumi nõutud andmeid või dokumente, jätab Kaitseministeerium taotluse läbi vaatamata.

§ 3. Taotluse menetlemise aeg

(1) Kaitseministeerium otsustab Euroopa Parlamendi ja nõukogu määruse (EL) 2021/697 kohase tagatise andmise või andmisest keeldumise 30 kalendripäeva jooksul kõigi hindamiseks vajalike andmete ja dokumentide kättesaamisest arvates.

(2) Kaitseministeerium võib käesoleva paragrahvi lõikes 1 sätestatud tähtaega pikendada kuni 60 kalendripäeva võrra, teavitades sellest taotlejat kirjalikult.

§ 4. Tagatise andmise vorm ja tagatise andmisest keeldumisest teavitamine

(1) Kaitseministeerium annab tagatise Euroopa Parlamendi ja nõukogu määruse (EL) 2021/697 kohase kinnituskirja vormis, kui taotleja vastab Euroopa Parlamendi ja nõukogu määruse (EL) 2021/697 artiklis 9 sätestatud tingimustele.

(2) Kaitseministeerium ei anna tagatist, kui taotleja ei vasta Euroopa Parlamendi ja nõukogu määruse (EL) 2021/697 artiklis 9 sätestatud tingimustele, ning teavitab taotlejat sellest kirjalikult.

Hanno Pevkur
Minister

Kaimo Kuusk 
Kantsler